Drie van een gesin in Eldorado Park gedenk | Maroela Media
Die Goodall-gesin (Foto: Facebook)
'n Ma is gebroke nadat al drie haar kinders Woensdagoggend saam in 'n gru-ongeluk in Eldorado Park in Johannesburg gesterf het.
David Tembe, hoof van die Johannesburgse Metropolisie (JMPD), het op Twitter sy medelye met die ma, Odile Goodall van Eldorado Park, betuig.
Maroela Media het Woensdag berig oor die ongeluk waarin tien mense dood is toe 'n minibustaxi en 'n motor reg van voor op die R553 Golden Highway in Eldorado Park in Johannesburg gebots het. Goodall se twee dogters, Lashay (10), Learyn (11) en seun, Aiden (6), is onder dié wat in die ongeluk omgekom het. Hulle was leerders aan die Robertsham Primary School in Johannesburg.
'n Kransleggingseremonie vir die Goodall-kinders is Donderdag gehou op die plek waar die ongeluk plaasgevind het.
"My hart gaan uit na die oorledenes se families en geliefdes. Ek wil ook diegene wat in die ongeluk beseer en in die hospitaal is 'n spoedige herstel toewens," het Jacob Mamabolo, Gautengse LUR vir paaie en vervoer, gesê.
Mamabolo het ook sy kommer uitgespreek oor die bloedbad op Gautengse paaie. Hy het motoriste gemaan om ten alle tye waaksaam op die paaie te wees en padreëls te gehoorsaam.
Volgens die LUR beoog die departement van paaie en vervoer om sy veldtog vir die bewusmaking van padveiligheid op te skerp.
Kransleggingseremonie vir die Goodall-sibbe wat tydens die gru-ongeluk in Eldoradopark gesterf het (Foto: Tembe via Twitter)
Eldoradopark minibustaxi ongelukke
Sterkte aan al die familie en vriende, maar veral aan die mamma.
" Hy het motoriste gemaan om ten alle tye waaksaam", hoekom se julle nie uitdruklik die TAXI drywers moet padreels gehoorsaam nie
So baie, baie, baie jammer vir almal wat deur hierdie nagmerrie moes gaan.
Hoe vertrou hulle weer 'n Taxi bestuurder.
Mag Die Here julle almal troos, daar waar julle, julle geliefdes verlang.
Hoe hartseer dat n ma àl haar kinders in n oogwink verloor en die moordenaar kom weg met moord want die pad behoort aan hom! Dis die houding van n taxibestuurder.
Die regering is hopeloos te bang om enige stappe te neem teen die taxibedryf want hulle het te veel beheer.
Mamma, my hart breek vir jou!!
My hart is stukkend. Hoe gaan n ouer aan wat nie net een kind nie, maar al drie haar kinders op eenslag verloor.
Ek kyk na die fotos en WEEREENS dubbele sperstrepe.
Dit is asof dit in hul brein ingeweef is dat n sperstreep daar is om veilig verby te gaan!!!!!
Ek reis baie en sien dit daagliks op ons paaie.
Spandeer die geld wat op AARTO vermors gaan word en gee opleiding aan taxi, vragmotor en bus bestuurders.